钦定古今图书集成/方舆汇编/边裔典/第100卷 > 明
## 钦定古今图书集成/方舆汇编/边裔典/第100卷 > 明

### 太祖洪武五年遣使以即位建元谕琉求其王即遣其弟入朝进贡

按《明外史琉求传》：“琉求居东南大海中，自古不通中
国。元世祖遣官招谕之，不能达。太祖洪武初，其国有三王，曰中山、曰山南，曰山北，皆以尚为姓。而中山最
强，洪武五年正月，命行人杨载以即位建元诏告其
国。其中山王察度即遣弟泰期等随载入朝，贡方物。
帝喜，赐《大统历》及文绮纱罗，其使者亦有赐。”

按《明一统志》：“琉求古未详何国。汉魏以来，不通中华。
隋大业中，令羽骑尉朱宽访求异俗，始至其国，语言
不通，掠一人以返。后遣武贲郎将陈棱率兵至其都，
虏男女五千人还。”唐、宋时，未尝朝贡。元遣使招谕之，
竟不从。本朝洪武中，其国分为三：曰中山王、曰山南
王、曰山北王，皆遣使朝贡。

按《寰宇记》：“琉球人深目长鼻，颇类胡人。男子去髭须，
妇人以墨黥手。为龙蛇文，皆纻绳缠发，从顶后盘绕
至额。男以鸟羽为冠，装以珠玉、赤毛；妇以罗纹白布
为帽，织斗镂皮，并杂毛为衣，以螺为饰，而下垂小贝，
其声如佩。无君臣上下之节、拜伏之礼。父子同床而
寝。”妇人产乳，必食子衣食用手得异味，先进尊者；死
者沐浴其尸，必布帛缠之，裹以苇草衬土而殡，上不
起坟。无他奇货，尤好剽掠，故商贾不通。人喜铁器及
匙著。不驾舟楫，惟缚竹为筏，急则群舁之，泅水而遁。
事山海之神，以酒肴斗战杀人，即以所杀人祭其神。
王所居壁下，多聚髑髅以为佳。所居地曰“波罗檀洞”，
堑栅三重，环以流水，树棘为藩。殿宇多雕刻。禽兽无
赋敛，有事则均税。无文字，不知节朔。“视月盈亏以知
时，视草荣枯以计岁。”

洪武七年，琉求入贡，并上《皇太子笺》。

按《明外史琉球传》：“洪武七年冬，泰期复来贡，并上皇
太子笺。命刑部侍郎李浩赍赐文绮、陶铁器，且以陶
器七万、铁器千就其国市马。”

洪武九年，琉求国王之弟《泰期》入朝进贡。

按《明外史琉球传》：“洪武九年夏，泰期随浩入贡，得马
四十匹。浩言其国不贵纨绮，惟贵磁器铁釜。自是赏
赉多用诸物。”

洪武十年，琉求遣使贺正旦，贡马十六匹、硫黄千斤。
洪武十一年，中山王复来贡。其山南王承察度亦遣
使朝贡，礼赐如中山。

按：以上《明外史琉球传》云云。

洪武十五年，琉求中山王来贡。

按《明外史琉球传》：“洪武十五年春，中山来贡，遣内官
送其使还国。”

按“闽书”：琉求国在闽东北大海中，曩贡使往来泉州，
后移福州。册封朝使，自长乐梅花所开洋，南风顺利，
十八日可至。操舟多用漳人，以子午针量其水道，古
指南法也。其国繇汉、周以来，不通中华。隋时，常遣兵
俘其男女五千人入闽中，竟不内附。元遣使谕之，不
至。我明洪武初，国三分中山，山南、山北，鼎峙称王。各
遣使朝贡。十五年赐中山王察度、山南王承宗镀金
银印、金币。使还，言“三王争雄，治兵相攻。”赐诏谕之，并
谕山北王怕尼芝。

洪武十六年，琉、求三王并遣使朝贡。

按《明外史琉球传》：“洪武十六年，中山王与山南王并
来贡，诏赐二王镀金银印。时二王与山北王争雄，互
相攻伐；命内史监丞梁民赐之敕，令罢兵息民，三王
并奉命。”山北王怕尼芝即遣使偕二王使朝贡。
按“闽书”：洪武十六年，赐山北王印及文绮，王妃相国
而下有差；赐国王怕尼芝等物，山南王亦如之。后赐
中山王、山南王、山北王纻丝纱罗，王侄王相寨官绢
公服。后又回赐国王锦四段，纻丝罗各六匹，纱八匹；
王妃锦二段，纻丝纱各四匹；“差来王舅彩段四表里，
罗四匹，纱帽一顶，钑花金带一条，织金纻丝衣一套，
靴袜各一双；长史、使者每员彩段二表里，折钞绵布
二匹；通事每员彩段一表里，折钞绵布二”匹。从人每
名折钞绵布二匹。留边使者、通事、从人赏同正贡。外
附来货物，官抽五分，买五分

洪武十八年，三王皆遣使入贡。

按《明外史琉球传》：“洪武十八年又贡，赐山北王镀金
银印如二王；而赐二王海舟各一。自是，三王屡遣使
奉贡，而中山王尤数。”

洪武二十三年，中山王入贡。

按《明外史琉球传》：“洪武二十三年，中山来贡。其通事
私携乳香十斤、胡椒三百斤入都，为门者所获，当入
官。诏还之，仍赐以钞。”

洪武二十五年，中山王入贡，遣从子及寨官子入国
学肄业，山南王亦遣从子寨官子入国学肄业，从之。
按《明外史琉球传》：“洪武二十五年夏，中山贡使以其
王从子及寨官子偕来，请肄业国学，从之，赐衣衿靴
袜并夏衣一袭。其冬，山南王亦遣从子及寨官子入
国学，赐赉如之。自是，岁赐冬夏衣以为常。明年，中山”
两入贡，又遣寨官子肄业国学。是时，国法严，中山生
与云南生有《非议诏书》者。帝闻，置之死，而待其国如
故。山北王怕尼芝已卒，其嗣王《攀安》知

洪武二十九年，琉求入贡；遣其国人及女姑入国学
肄业。

按《明外史琉球传》：“洪武二十九年春，山北王遣使来
贡，令山南生肄国学者归省。其冬复来。中山亦遣寨
官子二人及女官生姑鲁妹二人，先后来肄业。其感
慕华风如此。中山又遣使请赐𠜍带，命礼部绘图，令
自制。其王固以请，乃赐之，并其臣下冠服。又嘉其修
职勤，赐闽中舟工三十六户，以便贡使往来。”

### 惠宗建文元年以登极嗣位谕球求三王皆遣使入贡

按《明外史琉球传》：“建文帝嗣位，遣官以登极诏谕其
国，三王亦奉贡不绝。”

### 成祖永乐元年三王皆入贡

按《明外史琉球传》：“成祖承大统，诏谕如前。元年春，三
王并来贡，山北王请赐冠带，诏给赐如中山。命行人
边信、刘亢赍敕使三国，赐以绒锦、文绮、纱罗。”

永乐二年三月，中山王卒，命世子武宁袭位。四月，山
南王亦卒，无子，以从弟袭位。

按《明外史琉球传》：“永乐二年三月，中山王世子武宁
使使告父丧，命礼部遣官谕祭，赙以布帛，遂命武宁
袭位。四月，山南王从弟应祖亦使使来告承察度之
丧，谓前王无子，传位应祖，乞加朝命，且赐冠带。帝并
从之，遂遣官册封。时山南使臣私赍白金诣处州市
磁器，事发当论罪。帝曰：‘远方之人，知求利而已，安知’”
禁令悉偿之。

永乐四年，中山王献奄竖数人，敕还之。

按《明外史琉球传》：“永乐三年，山南遣寨官子入国学。
明年，中山亦遣寨官子六人入国学，并献奄竖数人。
帝曰：‘彼亦人子，无罪，刑之何忍？命礼部还之。部臣言：
‘还之，虑阻归化之心，请但赐敕，止其再进。帝曰：‘谕以
空言，不若示以实事。今不遣还，彼欲献媚，必将继进。
天地以生物为心，帝王乃可绝人类乎’’’？”竟还之。
永乐五年，中山王世子遣使告父丧，谕祭、册封如故
事。

按《明外史琉球传》：“永乐五年四月，中山王世子思绍
使使告父丧，谕祭、赐赙、册封如前仪。”

永乐八年，山南王遣官生三人入国学，衣服廪饩，上
赉予有加。

按《明外史琉球传》：“永乐八年，山南遣官生三人入国
学，赐巾服靴绦衾褥帷帐，已后频有所赐。一日，帝与
群臣语及之，礼部尚书吕震曰：‘昔唐太宗兴庠序，新
罗、百济并遣子来学。尔时仅给廪饩，未若今日赐予
之周也’。帝曰：‘蛮夷子弟慕义而来，必衣食常充，然后
向学。此我太祖美意，朕安得违之’？”

永乐九年，中山王遣国相子及寨官子入国学
按《明外史琉球传》：“永乐九年，中山遣国相子及寨官
子入国学。因言右长史王茂辅翼有年，请擢为国相
左长史。”朱〈闽书作程〉“复本江西饶州人。辅臣祖察度四十
馀年不懈。今年逾八十，请令致仕还乡。”从之。乃命复、
茂并为国相，复兼左长史致仕，茂兼右长史任其国
事。

按《闽书》：九年，中山王思绍令坤宜堪贡马及方物，以
其长史程复来见，表言“长史王茂辅导有年，乞陞国
相兼长史事。”又言：“复本中国饶州人，辅臣祖察度多
历年所，不懈于职。今年八十有一，乞令致仕还乡井。”
上从之，升复琉求国相兼左长史，致仕，还饶茂相国
兼右长史。

永乐十一年，山南王为其兄所弑，诸寨官讨诛，推王
子他鲁每为主。

按《明外史琉球传》：“永乐十一年，中山遣寨官子十三
人入国学。时山南王应祖为其兄达勃期所弑，诸寨
官讨诛之，推应祖子他鲁每为主。”

永乐十三年，遣使封“山南王。”

按《明外史琉球传》：“永乐十三年三月，他鲁每请封，命
行人陈季若等封为山南王，赐诰命、冠服及宝钞万
五千锭。琉球之分三王也，惟山北最弱，故其朝贡亦
最稀。自永乐三年入贡后，至是年四月始入贡。其后
竟为二王所并，而中山益强，以其国富，一岁常再贡
三贡。天朝虽厌其烦，不能却也。其冬，贡使还至福建”，
擅夺海舶，杀官军，且殴伤中官，掠其衣物。事闻，戮其
为首者，馀六十七人付其主自治。明年遣使谢罪。帝
待之如初。其修贡亦益谨。

永乐二十二年，中山王世子来告父丧。

按《明外史琉球传》：“永乐二十二年春，中山王世子尚
巴志来告父丧，谕祭赐赙如常仪。仁宗嗣位，命行人
方彝诏告其国。”

### 仁宗洪熙元年遣使封中山王

按《明外史琉球传》：“洪熙元年，命中官赍敕封巴志为
中山王。”

====宣宗宣德元年中山王请赐冠服命制皮弁服赐之====按《明外史琉球传》：“宣德元年，中山王以冠服未给，遣
使来请，命制皮弁服赐之。”

宣德三年、遣官赍敕劳赐中山王。自是而后，二王皆
为中山所并。

按《明外史琉球传》：“宣德三年八月，帝以中山王朝贡
弥谨，遣官赍敕往劳，赐罗锦诸物。山南自四年两贡，
终帝世不复至，亦为中山所并矣。自是，惟中山一国
朝贡不绝。”

### 英宗正统元年中山贡使以所赍物有失报被官司没入者为请命给直与之

按《明外史琉球传》：“‘正统元年，贡使言：初入闽时，止具
贡物报闻，下人所赍海蚆螺壳，失于开报，悉为官司
所没入，致来往乏资，乞赐垂悯’。命给直如例。明年，贡
使至浙江，典市舶者复请籍其所赍。帝曰：‘番人以贸
易为利，此二物取之何用？其悉还之，著为令’。使者奏：
本国陪臣冠服，皆国初所赐，岁久敝坏，乞再给。”又言：
“小邦邀奉正朔，而海道险远，受历之使或半岁一岁
始返，常惧后时。”帝曰：“冠服令本邦自制。《大统历》，福建
布政司给予之。”

正统七年，中山世子尚忠以父丧告，遣使封为《中山
王》。

按《明外史琉球传》：“正统七年正月，中山世子尚忠来
告父丧，命给事中余忭、行人刘逊封忠为中山王，敕
使之用给事中，自兹始也。忭等还，受其黄金、沉香、倭
扇之赠，为侦事者所觉，并下吏杖而释之。”

按《闽书》：“正统八年，巴志卒，子忠嗣，遣给事中陈傅往
册封。十三年，忠卒，子思达嗣。”

正统十二年，中山王世子尚思达告父丧，遣使往封
之。

按《明外史琉球传》：“正统十二年二月，世子尚思达来
告父丧，命给事中陈傅、行人万祥往封。”

### 代宗景泰元年中山王遣人入贡

按《闽书》，“景泰元年，中山王思达遣人朝贡，三王嗣封
皆请于朝。既而山南、山北悉为中山所兼，遣使朝贡，
三年一至，人来无过百五十。著为令矣。”

景泰二年，中山王思达卒，封其叔《金福》为王。

按《明外史琉球传》：“景泰二年，思达卒，无子，其叔父金
福摄国事，遣使告丧。命给事中乔毅、行人童守宏封
金福为王。”

景泰五年，中山王《金福》卒，其弟泰久权摄国事，以印
毁，乞再赐。从之。

按《明外史琉球传》：“景泰五年二月，金福弟泰久奏长
兄金福殂、次兄布里与兄子志鲁争立，两伤俱殒，所
赐印亦毁坏。国中臣民推臣权摄国事，乞再赐印镇
抚远藩。从之。明年四月，命给事中严诚、行人刘俭封
泰久为王。”

### 英宗天顺六年中山王泰久卒封其子尚德为王

按《明外史琉球传》：“天顺六年三月，世子尚德来告父
丧，命给事中潘荣、行人蔡哲封为王。”

### 宪宗成化七年中山王尚德卒封其世子尚圆为王按明外史琉球传成化七年三月世子尚圆来告父丧命给事中丘弘行人韩文封为王弘至山东病卒

命给事中官荣代之。

成化十一年，定琉、求二年一入贡。

按《明外史琉球传》：“成化十年，贡使至福建，杀怀安民
夫妇二人，焚屋劫财，捕之不获，明年复贡。礼官因请
定令二年一贡，毋过百人，不得附携私物，骚扰道涂。
帝从之，赐敕戒王。其使者请如祖制，比年一贡，不许。
又明年，贡使至，会册立东宫，请如朝鲜、安南，赐诏赍
回。礼官议，琉球与日本、占城并居海外，例不颁诏。乃”
降敕，以文锦彩币赐其王及妃。

成化十四年，中山王尚圆卒，封其子尚真为王。
按《明外史琉球传》：“成化十三年，使臣来，复请比年一
贡，不许。明年四月，王卒，世子尚真来告丧，乞嗣爵，复
请比年一贡。礼官言：其国连章奏请，不过欲图市易
而已。近年所遣之使，多系闽中逋逃罪人，杀人纵火，
奸狡百端，专贸中国之货，以擅外蕃之利。所请不可
许。”乃命给事中董旻、行人张祥往封，而不从其请。十
六年，使来，复引《祖训》条章，请比年一贡。帝赐敕戒约
之。

成化十八年，中山王请以陪臣子五人来受学，命隶
南京国子监。

按《明外史琉球传》：“成化十八年，使者至，复以比年一
贡为言，赐敕如初。使者携陪臣子五人来受学，命隶
南京国子监。”

成化二十二年，贡使来，王请遣五人归省，即遣之
按《明外史琉球传》：“成化二十二年，贡使来，其王移咨
礼部，请遣五人归省，帝即遣之。”

### 孝宗弘治元年琉球贡使自浙江来礼官以非贡道却之王又以贺东宫册妃为请乃纳之

按《明外史琉球传》：“弘治元年七月，其贡使自浙江来礼官言：‘贡道向由福建，今既非正道，又非贡期，宜却
之’。诏可。其使臣复以国王移礼部文来，上言：‘旧岁知
东宫册妃，故遣使来贺，非敢违制’。礼官乃请纳之，而
稍减傔，从赐赉，以示裁抑之意。”

弘治五年，琉球贡使以入都人数太少，请增，许增五
人。使者又以“互市”、“奸商抑勒”为言，诏禁之。

按《明外史琉球传》：“弘治三年，使者至，言近岁贡使止
许二十五人入都，物多人少，虑致疏虞。诏许增五人。
其傔从在闽者，并增给二十人廪食为一百七十人。
时贡使所携土物与闽人互市者为奸商抑勒，有司
又从而侵削之。使者诉于朝，有诏禁止。”

弘治十七年，琉球贡使以船遭风，逾期补贡，命宴赉
如制。

按《明外史琉球传》：“弘治十七年，遣使补贡。谓小邦贡
物，常市之满剌加，因遭风致失期，命宴赉如制。”

### 武宗正德二年球琉使者请比年一贡刘瑾许之

按《明外史琉球传》：“正德二年，使者来请比年一贡。礼
官言不可许。是时刘瑾乱政，特许之。”

正德五年。琉球复遣官生蔡进等五人入南京国学
按《明外史琉球传》。“正德五年。遣官生蔡进等五人入
南京国学。”

### 世宗嘉靖二年仍定琉球国二年一贡

按《明外史琉球传》：“嘉靖二年，从礼官议，敕琉球二年
一贡，如旧制，不得过百五十人。”

嘉靖六年，琉球国王世子尚清入贡。

按《明外史琉球传》：“嘉靖五年，尚真卒。其世子尚清以
六年来贡，因报讣使者还至海，溺死。”

嘉靖九年，琉球国世子遣使入贡，仍请封。

按《明外史琉球传》：“嘉靖九年，遣他使来贡，并请封。帝
从礼官言，命福建守臣勘报。”

嘉靖十一年，命给事中陈侃等册封世子尚清为王
按《明外史琉球传》：“嘉靖十一年，世子以国中臣民状
来上，乃命给事中陈侃、行人高澄持节往封。”

按《闽书》，自察度后五传以至尚圆。尚圆者，尚德之仲
子也。长子宣威嗣位，未几卒，不及封。成化十五年，圆
卒，子真嗣。嘉靖四年，真卒，子清请封。十二年遣给事
中陈侃、行人高澄往，以太牢祀真，册清嗣王，并赐王
妃冠服锦币。使臣疏言：“弘治、正德间，修撰伦文叙等
使安南，安南乞留告敕为镇国之宝，伦为奏请，得留”
设琉球。有请如安南海外辽远，不得即请，乞下礼官
议。议从其请。使至国，奠册如礼。嗣王清稽首上告天
朝，诏敕藏金匮八叶于兹矣，请留使者。许之。比还，遣
王亲宁吉、长史蔡瀚表谢。侃澄《使琉球录》言：《大明一
统志》载“《琉球录》有落漈及王居壁下聚髑髅，非寔事。”
又杜氏《通典》《集事渊海》《裸虫录》《星槎胜览》诸书所记
述，皆传者，妄也。

嘉靖十四年，敕封使陈侃等受琉球之赠。

按《明外史琉球传》：“嘉靖十一年，陈侃、高澄持节往封。
及还，却其赠。至十四年，贡使至，仍以十一年所赠封
使陈侃黄金四十两进于朝，乃敕侃等受之。”

嘉靖二十九年。琉球入贡。仍以陪臣子五人入国学
按《明外史琉球传》云云。

嘉靖三十六年，贡使来告王尚清之丧，遣使封其世
子，阻风未行。

按《明外史琉球传》：“嘉靖三十六年，贡使来告王尚清
之丧。先是，倭寇自浙江败还，抵琉球境，世子尚元遣
兵邀击，大歼之，获中国被掠者六人。至是送还。帝嘉
其忠顺，赐赉有加，即命给事中郭汝霖、行人李际春
封尚元为王。至福建，阻风未行。”

嘉靖三十九年，封琉球世子尚元为王。

按《明外史琉球传》：“嘉靖三十九年，其贡使亦至福建，
称受世子命。以海中风涛叵测，倭寇又出没无时，恐
天使有他虑。请如正德中封占城故事，遣人代进表
文、方物，而身偕本国长史赍回封册，不烦天使远临。”
巡按御史樊献科以闻。礼官言：“遣使册封，祖制也。今
使者欲遥受册命，是委君贶于草莽，不可。一使者本
奉表朝贡，乃求遣官代进，是弃世子专遣之命，不可
二。”昔正德中，《占城》王为安南所侵，窜居他所，故使者
赍回敕命，出一时权宜。今援失国之事，以儗其君，不
可三。梯航通道，柔服之常。彼所借口者，倭寇之警，风
涛之险尔。不知琛賨之输纳，使臣之往来，果何由而
得无患乎？不可四。《曩占城》虽领封其“王，犹恳请遣使。
今使者非世子面命，又无印信文移。若轻信其言，倘
世子以遣使为至荣，遥拜为非礼，不肯受封，复上书
请使，将谁执其咎？此不可五也。乞命福建守臣，仍以
前诏从事。若夫未受封而先谢恩，亦非故事。宜止听
其入贡。其《谢恩表文》，俟世子受封后，遣使上进，庶中
国之大体以全。”帝如其言，元即受封。以四十一年夏
遣使入贡谢恩。

嘉靖四十四年，琉球入贡。

按《明外史琉球传》云云

### 穆宗隆庆 年琉球三入贡

按《明外史琉球传》：“隆庆中，凡三贡，皆送还中国飘流
人口。天子嘉其忠诚，赐敕奖励，加赉银币。”

### 神宗万历四年封中山世子尚永为王

按《明外史琉球传》：“万历元年冬，其国世子尚永遣使
告父丧，请袭爵。章下礼部行福建守臣核奏。明年冬，
遣使贺登极。三年，入贡。四年春，再贡。七月，命户科给
事中萧崇业、行人谢杰赍敕及皮弁冠服玉珪，封尚
水为中山王。明年冬，崇业等未至，世子复遣使入贡。
其后修贡如常仪。”

按《闽书》：“隆庆五年，元卒，子永嗣。万历二年，遣给事中
萧崇业、行人谢杰往，皆礼如初。”然或以倭乱，或以风
期，待渡于闽，凡三阅岁乃行使旋，所录极其往来险
阻艰辛状。

万历八年，琉球遣陪臣子三人入“南京国学。”

按《明外史琉球传》：“万历八年冬，遣陪臣子三人入南
京国学。”

万历十九年，琉球遣使入贡。中山王尚永卒。

按《明外史琉球传》：“万历十九年，遣使来贡，而尚永随
卒。礼官以日本方侵噬邻境，琉球不可无王；乞令世
子速请袭封，用资镇压。从之。”

按《闽书》：琉球国贫，无以给使者，傔从。十九年，复以嗣
封请于时。倭犯朝鲜，海氛不靖，令其使者自赍。诏册
归使臣，罢勿遣。更十馀年，朝鲜事解，复坚乞如故事。
上嘉其为不叛之臣，复许之。

万历二十三年，封其世子尚宁为“王。”

按《明外史琉球传》：“万历二十三年，其世子尚宁遣人
请袭。福建巡抚许孚远以倭氛未息，据先臣郑晓领
封之议，请遣官一员赍敕至福建，听其陪臣面领归
国；或遣习海武臣一人偕陪臣同往。礼官范谦议，如
其言，且请待世子表至乃许。至二十八年，世子以表
至，其陪臣请如祖制遣官。礼官余继登言：‘累朝册封
琉球，动经数岁。使者蹈风涛之险，小国苦供亿之烦；
宜一如前议从事’。”帝可之，命今后册封止遣廉勇武
臣一人，偕请封陪臣前往。其祭前王、封新王礼仪，一
如旧章；仍命俟彼国大臣结状至乃行。明年秋，贡使
以状至，请仍遣文臣。乃命给事中洪瞻祖、行人王士
征往，且命待海寇息警乃渡海行事。已而瞻祖以忧
去，改命给事中夏子阳以三十一年二月抵福建。而
按臣方元彦复以海上多事，警报频仍。会巡抚徐学
聚疏请仍遣武臣，子阳、士征则以属国，言不可爽，使
臣义当有终，乞坚成命，慰远人。章俱未报。而礼部侍
郎李廷机言宜行领封初旨，并武臣不必遣。于是御
史钱桓、给事中萧近高交章争其不可，谓：“此事当在
钦命未定之前，不当在册使既遣之后；宜敕所司速
成海艘，勿误今岁渡海之期；俟竣事复命，然后定为
画一之规；先之以文告，令其领封海上，永为遵守。”帝
纳之。

万历四十年，日本以劲兵掳琉球国王，大掠而去。已
而释归，仍修贡如前，乃定“十年一贡”之例。

按《明外史琉球传》：“万历三十三年七月，乃命子阳等
速渡海竣事。当是时，日本方强，有吞灭之意。琉球外
御强邻，内修贡不绝。至四十年，日本果以劲兵三千
入其国，掳其王，迁其宗器，大掠而去。浙江总兵杨宗
业以闻，乞严饬海上兵备。从之。已而其王释归，复遣
使修贡。然其国残破已甚，礼官乃定十年一贡之例”，
明年修贡如故。又明年再贡，福建守臣遵朝命却还
之，使者怏怏而去。

万历四十四年，日本谋取台湾，琉球遣使以闻
按《明外史琉球传》：“万历四十四年，日本有取鸡笼山
之谋，其地名台湾，密迩福建，尚宁。遣使以闻。诏海上
警备。”

### 熹宗天启三年中山王尚宁卒其世子请封以中国多事未遣

按《明外史琉球传》：“天启三年，尚宁已卒，其世子尚丰
遣使请贡请封。礼官言：‘旧制，琉球二年一贡。后为倭
寇所破，改期十年。今其国休养未久，暂拟五年一贡，
俟新王册封更议’。从之。五年，遣使入贡请封，六年再
贡。是时中国多事，而科臣应使者亦惮行，故封典久
稽。”

### 愍帝崇祯二年遣使封世子尚丰为王

按《明外史琉球传》：“崇祯二年，其贡使又至，请封，命遣
官如故事。礼官何如宠复以履险縻费，请令陪臣领
封。帝不从。乃命户科给事中杜三策、行人杨抡往成
礼而还。”

崇祯四年，琉球遣使贺东宫册立。

按《明外史琉球传》：崇祯四年秋，遣使贺东宫册立。自
是迄崇祯末，并修贡如仪。其虔事天朝，为外藩最云。
按《闽书》：琉球人深目多须有职事者以金银簪为差
等。厮贱祗空发束之。土人结髻于右，汉裔结发于中，
俱用色布缠首，紫、黄为最，红、绿次之，青为下。衣则宽博广袖，制如道士，束大带亦以色布。贵者缠文锦。地
多铺板簟，洁不容尘。无贵贱皆著草屦，惟谒见使臣
始具冠履，殊苦束缚，近者亦戴中国“方素巾”，足不草
屦而鞋矣。妇女以墨黥手，外指为花草鸟兽形。首不
簪珥，颜无粉黛，与男子同屦。富室以苏席藉屦底，略
加皮缘。上衣之外，更用幅如帷，周蒙背上，见人则以
蔽面，下裳长欲覆足，不令显也。名族大姓之妻，出入
戴箬笠，坐马上，女仆三四从之。无罗纹布帽，织斗缕
杂毛衣、螺贝之饰。君臣上下，各有节级；王亲虽尊，皆
不与政理。武职则法司官、察度官，以司刑名；遏闼官、
那霸港官，以司钱谷；耳目官，以司访问。文职则设大
夫、长史、都通事等官，以专司朝贡之事。王则每日视
朝，自朝至日中昃凡三次，群臣以“搓手膜拜”为敬。尊
且亲者延之殿内，赐酒馔。疏则移时跪阶下辄起。遇
圣寿长至、元旦日，王统众官肃冠服，嵩呼祝庆，仪同
内地。臣僚父子幼虽同寝，长必异处。食用匙著，削素
木为之，异味先进尊者。子居亲丧数月不肉食。死者
以中元前后日用溪水浴其尸，去腐收骨，缠布裹草
衬土而殡，上不起坟。若王及陪臣之家，则以骸匣藏
山穴中，截木版为牖户，岁时祭扫启视。地无货殖，商
贾鲜通，时时资润于邻岛之富者。有盗窃，辄加“开腹
劓剕”之刑。盐舶渔艇，制与中国小异。陪臣入贡，则乘
巨舰航海而至。缚竹为篾，不驾舟楫。俗敬神，神以妇
人不二夫者为尸。降则数著《灵异》，能使愚民竦惧。王
及世子陪臣莫不稽首下拜。故国有不良神辄告王
指其人擒之。倭寇谋犯境，神辄易水为盐，化米为沙，
寻即解去。尸妇名《女君》，首从，动至二三百人，各顶草
圈，携树枝入王宫中。王宫建于山颠，国门榜曰“欢会。”
府门傍曰“漏刻”；殿门榜曰“奉神。”圜堞俨然，石壁矗矗。
门前百武许，砌石梯数重。左下甃小池，水自石龙口
喷出，榜曰“瑞泉”，王则汲之。殿宇浑素，不雕镂，为奇巧。
山则南有太平，出禾苎，男女领耕织其中；西有古米，
出土丝。又有马齿，地薮旷，饶樵牧。东北有硫黄叶、壁
灰、堆、繇奴、野剌、普吉佳七岛，杂出紫菜、鱼螯、海贝诸
物。鼋鼊等屿，彭湖等岛，盖其大者，树有凤尾蕉，四时
不凋。野鲜熊虎豺豹，而独出鹿，且富牛马、羊、豕鸡。形
多瘦削，其价极廉。家不畜犬，爱养异色。猫，有奇蛇，可
入药。鸟雀谷蔬果品，花木稍同中国，独不宜茶茗，即
艺之亦不萌。虫有壁间蝎虎，声大噪，海错如龙虾。
蟳，则味加闽、越矣。赋法略如《井田》。王臣民各分土为
食。有事暂取诸民，事竣则已。妇人嚼米为酒，王主其
市易，有厉禁。爨器皆自闽往，非所有也。地产贝甚多，
独用日本小钱，如宋季鹅眼𫄧环，将十折一。厥田沙
砾瘠薄，树艺卤莽，日食饭仅一、二碗。地卑湿，气候常
温，隆冬沍寒，亦有小雪。陪臣子弟与凡民之秀，则请
致士大夫，教之以储。长史通事，习华言入贡。馀不慧
者宗倭僧，学书番字而已。间有学诗，仅晓声律偶对。
其地去彭湖不下数千里。《宋志》云：“与泉州烟火相望。”
闽人尝言，霁旦登鼓山，可望琉球。皆非也。又有小琉
球，与闽海稍近，未尝朝贡。或言并入琉球。饶甲矢，人
武健，以金鼓为节，邻国目为勍敌。其国西南则暹罗，
东北则日本。闻东隅有人，鸟语鬼形，不相往来，盖毗
舍那国云。贡物曰马，曰刀，曰金银酒海，曰金银粉
匣，曰玛瑙，曰象牙，曰螺壳，曰海蚆，曰擢子扇，曰泥金
扇，曰生红铜，曰锡，曰生熟夏布，曰牛皮，曰降香，曰木
香，曰檀香，曰速香，曰丁香，曰黄熟香，曰苏木，曰乌木，
曰胡椒，曰硫黄，曰磨刀石。以上象牙等物进收硫黄、
苏木、胡椒运送南京，该库马就于福建发，缺马骡站
走递，磨刀石发福建官库收贮。

### 皇清

### 世祖章皇帝顺治六年

《大清会典》。顺治六年，琉球国差官奉

表纳款

按大琉球，在东南海中，本有中山王、山南王、山北王；后惟中山王世称“尚氏。” 顺治六年请贡，定贡期二年一次贡。道由福建闽县。

顺治八年

《大清会典》：“顺治八年，琉球国差赍表官及通事到京。”

颁

《敕谕》一道。

谕“该国将明季《敕印》缴换，即令差官赍去。”

顺治十一年

《大清会典》。“顺治十一年，琉球国王世子尚质遣使奉。”

表进贡方物遵奉

《敕谕》缴到。明季颁给镀金银印一颗。“袭封王爵诏一”

道敕谕一道

诏册封国王世子尚质为中山王。遣官册封赐诏书一道镀金银印一颗令二年一贡。进贡人数。

不得过一百五十人，许“正副使二员、从人十五名入京，馀俱留边听赏。”